b"\n_START_ARTICLE_\nEdith Nesbit\n_START_SECTION_\nLiv\n_START_PARAGRAPH_\nHun var den yngste av seks s\xc3\xb8sken. Faren John Collis Nesbit drev en landbruksskole, og utviklet kjemikalier for landbruksform\xc3\xa5l; han d\xc3\xb8de allerede i 1862. Erfaringene fra barndommen, med frav\xc3\xa6rende fedre og driftige m\xc3\xb8dre, kan gjenkjennes i hennes forfatterskap._NEWLINE_Hun giftet seg i 1880 med Hubert Bland (1855\xe2\x80\x931914) og fikk fire barn med ham, i tillegg til at hun oppfostret hans to barn utenfor ekteskap. Ekteparet var begge aktive i den sosialistiske organisasjonen Fabian Society, uten at det kan spores i hennes forfatterskap. Etter Blands d\xc3\xb8d giftet hun seg i 1917 med Thomas Tucker. Hun bodde fra 1899 til 1920 i Eltham utenfor London, og senere i East Sussex og deretter i New Romney, Kent.\n_START_SECTION_\nB\xc3\xb8ker\n_START_PARAGRAPH_\nHun skrev i alt n\xc3\xa6rmere f\xc3\xb8rti b\xc3\xb8ker, og kjernen i forfatterskapet faller i \xc3\xa5rene fra 1897 til 1913._NEWLINE_Nesbit har blitt beskrevet som den f\xc3\xb8rste moderne barnebokforfatter: \xc2\xabShe invented the children's adventure story more or less singlehanded. [...] (Nesbit) helped to reverse the great tradition of children's literature inaugurated by Lewis Carroll, George Macdonald and Kenneth Grahame, in turning away from their secondary worlds to the tough truths to be won from encounters with things-as-they-are, previously the province of adult novels.\xc2\xbb Forfatterskapet inneholder b\xc3\xa5de spenning og realisme, i en blanding med fantasi, og \xc2\xaballe hendes eventyrromaner handler om aktive og bel\xc3\xa6ste b\xc3\xb8rn, som s\xc3\xb8ger efter skatte.\xc2\xbb. Hun har inspirert C.S. Lewis, og hennes form for fortellende leserhenvendelse har p\xc3\xa5virket senere forfattere som Astrid Lindgren._NEWLINE_Gjennombruddet kom med den f\xc3\xb8rste av b\xc3\xb8kene om familien Bastable, The story of the Treasure Seekers (1899). Familien var f\xc3\xb8rst introdusert i en novelle i et julehefte i 1897. Familien f\xc3\xb8lges i to andre b\xc3\xb8ker: The Wouldbegoods (1901) og The New Treasure Seekers (1904). Mens Bastable-b\xc3\xb8kene er skattejakter i en realistisk setting, inneholder noen andre av b\xc3\xb8kene magiske elementer: Five Children and It (1902) og dens to oppf\xc3\xb8lgere, og The House of Arden (1908)._NEWLINE_The Railway Children (1906) er en av hennes mest popul\xc3\xa6re b\xc3\xb8ker, og dens ber\xc3\xb8mmelse er muligens hjulpet av en filmatisering i 1970. Romanen skildrer en s\xc3\xb8skenflokk som bor n\xc3\xa6r en jernbanestasjon, og som f\xc3\xa5r hjelp av en regelmessig togpassasjer til \xc3\xa5 bevise at faren er uskyldig d\xc3\xb8mt for spionasje._NEWLINE_Flere av b\xc3\xb8kene er filmet, mange av dem flere ganger. Jacqueline Wilson har skrevet Four Children and It (2012), som en moderne remake av Nesbits bok fra 1902._NEWLINE_P\xc3\xa5 norsk finnes Jernbanebarna, Prinsessen og katten, Det forheksede slottet og billedb\xc3\xb8kene Den siste draken og Melisande."